R47 miljoen se Sokkerwêreldbeker-saak uitgestelToshan Panday, kol. Navin Madhoe en Mmamonnye Ngobeni vandag in die hof (Desember 2020) (Foto: Verskaf) Die Durbanse hooggeregshof het die saak teen voormalige polisiehoës en die sakeman Toshan Panday van bedrog en korrupsie ter waarde van R47 miljoen wat met die 2010-Wêreldbeker-sokkertoernooi verband hou, uitgestel. Oud-polisiekommissaris van KwaZulu-Natal genl. Mmamonnye Ngobeni, kol. Navin Madhoe, voormalige polisiekaptein Aswin Narainpershad en Panday moet op 7 Mei 2021 weer in die hof verskyn. Die saak is uitgestel om beamptes die geleentheid te bied om nog vyf verdagtes in hegtenis te neem en sodat hulle ook by die saak bygevoeg kan word. Dié vyf persone sal na verwagting eers in die Durban-streekhof verskyn. “Die hof het gehoor dat al nege beskuldigdes dan saam vir ŉ voorverhoor in die hooggeregshof in Durban sal verskyn op 21 Mei 2021,” het Sindisiwe Twala, woordvoerder van die Nasionale Vervolgingsgesag, in ŉ verklaring gesê. Lt.genl. Mmamonnye Ngobeni. Foto: SAPD Die saak hou verband met bewerings van korrupsie oor akkommodasie vir KwaZulu-Natalse polisiebeamptes tydens die Sokkerwêreldbeker in 2010. “Die polisie word daarvan beskuldig dat hulle met Panday saamgespan het om kontrakte van die KwaZulu-Natalse polisie te bekom in 2010. Ngobeni staan tereg op aanklag van korrupsie oor betalings wat vir haar man se verjaarsdagpartytjie gemaak is, ŉ versuim om die voordele bekend te maak wat sy van Panday ontvang het en ŉ aanklag van dwarsboming van die gereg,” het Twala bygevoeg. Panday staan ook tereg op aanklag dat hy met Madhoe saamgespan het om omkoopgeld van R2 miljoen aan genl. Booysen oor te betaal om die ondersoek teen homself en Madhoe te laat verdwyn.